**Et billede, der indeholder Font/skrifttype, Grafik, grafisk design, design

Automatisk genereret beskrivelseVejledning om flydelag på gyllebeholdere**

**Krav om overdækning**

Alle gyllebeholdere med flydende husdyrgødning skal overdækkes, medmindre der anvendes en godkendt ammoniakreducerende teknologi, der kan erstatte overdækning.

Overdækningen kan være i form af flydedug, teltoverdækning eller flydelag af fx snittet halm. For gylletanke der ligger nærmere end 300 m fra nabobeboelse eller kategori 1 og 2 natur kan der gælde flere krav.

Hvis overdækningen sker i form af flydelag, skal brugeren føre logbog over flydelagets tilstand og tæthed.

**Hvornår er der ikke krav om overdækning?**

Der er ikke krav om overdækning af beholdere, der udelukkende anvendes til opbevaring af møddingssaft, ensilagesaft eller restvand.

**Hvorfor overdækning af gyllebeholderen?**

Formålet med overdækningen er at reducere ammoniakfordampningen til et minimum og at reducere lugtgenerne for naboer.

**Hvem har ansvaret for overdækning og logbog**

Det er brugeren af beholderen som har ansvaret for, at der er en lovlig overdækning. Brugeren er den, der opbevarer husdyrgødning i beholderen.

Hvis der er flere brugere, er det ejeren af beholderen, som er ansvarlig for overdækning og førelse af logbog.

Hvis ejer ikke selv opbevarer flydende husdyrgødning eller afgasset vegetabilsk biomasse i beholderen, påhviler ansvaret i stedet for, som hovedregel, den bruger, der opbevarer den største mængde husdyrgødning eller afgasset vegetabilsk biomasse. Der kan også indgås en skriftlig aftale, hvor den ansvarlige bruger udpeges på anden måde. De øvrige brugere skal kunne henvise til den ansvarlige

**Krav om logbog**

Hvis overdækningen etableres som flydelag, skal bruger af beholderen kontrollere overdækningen mindst én gang om måneden, to uger efter tømning og 7 dage efter omrøring, tapning eller det tidspunkt overdækningen er konstateret defekt. Resultatet af kontrollen skal noteres i en logbog. Der skal både fremgå dokumentation for overdækningens tilstand og tiltag til etablering eller reetablering af tæt overdækning.

Hvis der er erfaringer med, at flydelaget på en beholder i perioder forsvinder helt eller delvist i forbindelse med bestemte hændelser, f.eks. omslag i vejret eller overpumpning af gylle, skal kontrollen foretages oftere.

Logbogen skal føres efter Miljøstyrelsens anvisninger og skal dokumentere, at brugeren holder øje med, at der er tæt flydelag på beholderen. Ifølge Miljøstyrelsens anvisninger, består logbogen af to skemaer. Skema 1 indeholder vurderinger af flydelaget og skema 2 indeholder aktiviteter i gyllebeholderen.

I logbogen noteres følgende:

|  |  |
| --- | --- |
| **Skema 1** | **Skema 2** |
| * Er flydelaget skorpet og fri for sprækker med blank overflade? * Er flydelaget tæt og sammenhængende og stabil i blæsevejr * Er flydelaget tør i overfladen * %-del af overfladen, som er overdækket tilfredsstillende | * Dato for omrøring * Dato for udbringning * Dato for tømning * Dato for reparation eller reetablering af flydelag og eventuelt beskrivelse af tiltag/hændelse |

Der skal føres en logbog for hver gylletank og logbogen skal opbevares og kunne fremvises i 5 år.

For ejendomme hvor den samlede gylleoverflade for alle beholdere er 75 m2 eller mindre, stilles der ikke krav om førelse af logbog.

**Hvor lang tid må en beholder være uden flydelag?**

* I forbindelse med tømning af en beholder kan det være svært at etablere et nyt flydelag. Derfor accepteres en periode på 2 uger uden tæt flydelag i forbindelse med tømning.
* Efter omrøring og udbringning i øvrigt accepteres en periode på 7 dage efter seneste omrøring eller konstatering af manglende flydelag.
* Hvis det konstateres, at beholderen ikke er dækket af et tilstrækkeligt tæt flydelag, skal der samme dag startes en reetablering. Hvis der bestilles en maskinstation til at snitte halm og foretage omrøring eller etablere anden form for overdækning, skal arbejdet udføres hurtigst muligt.

Flydelaget skal være intakt senest 7 dage efter, en mangelfuld overdækning er konstateret.

**Hvornår er flydelaget tilstrækkelig tæt?**

Flydelaget skal dække hele gyllebeholderen, være tæt og sammenhængende og skal i tørvejr have en tør overflade. Den skal desuden være stabil i forbindelse med blæst og kraftigt nedbør.

Hvis flydelaget består af et naturligt flydelag, skal dette have en skorpet overflade og være fri for sprækker med blank gylleoverflade.

Ved indløbet må der være op til 3 m2 uden tæt flydelag. Vær opmærksom på at beholderen skal have dykket indløb.

**Konsekvens ved manglende flydelag**

Første gang kommunen konstaterer mangelfuldt flydelag, skal kommunen skriftligt indskærpe at overdækningskravene skal overholdes.

Hvis kommunen ved **to** tilsyn inden for 3 år konstaterer, at flydelaget eller at anvendelsen af en teknologi, der kan erstatte fast overdækning eller tæt overdækning, er mangelfuld, skal kommunen påbyde den ansvarlige for forholdet at etablere **fast overdækning** i form af teltoverdækning eller lignende.

Kommunen kan i særlige tilfælde, hvis det manglende flydelag er undskyldelig, og efter en konkret vurdering, undlade at stille krav om fast overdækning. Det er derfor vigtigt, at tilstanden og tætheden af flydelaget registreres i den lovpligtige logbog, så årsagen og eventuelle tiltag ved en mangelfuld overdækning kan dokumenteres.

**Lovgivning**

Du kan læse mere om reglerne i den til enhver tid gældende Husdyrgødningsbekendtgørelse[[1]](#endnote-1).

**Spørgsmål**Har du spørgsmål vedrørende overdækning af gyllebeholdere, er du velkommen til at kontakte Varde Kommunes Erhvervscenter - Landbrug på telefon: 79 94 68 00.

Revideret juni 2024

Sagsnr. EMN-2024-01174

Dokument nr. XXX

1. Bekendtgørelse om miljøregulering af dyrehold og om opbevaring af gødning. Bek. Nr. 2243 fra d 29-11 2021. [↑](#endnote-ref-1)